આ પરિવારો કાશ્મીરના પાટનગર શ્રીનગરની આસપાસનાં ગામોના વતની હોવાથી યુવાનોમાં શિક્ષણનું પ્રમાણ સારું એવું છે, પણ આતંકના ઓછાયા અને કુદરતી આફતોના કારણે શિક્ષિત યુવાનો નોકરીની યોગ્ય તકોથી વંચિત રહી જાય છે. મહંમદ શાહનવાઝ શાહ એફવાયબીએ સુધી ભણેલો યુવક છે. વિવિધ પાંચ પોસ્ટ માટે અરજી કરી હોવાથી તેને સારી જોબ મળવાની આશા બંધાઈ હતી. ત્યાં જ પૂરની પરિસ્થિતિ પેદા થઈ અને તેમણે વતન છોડીને અહીંયા આવવું પડ્યું. તે કહે છે, ‘એવું નથી કે અમે શિક્ષિત નથી. અમે પણ આઈએએસ કે આઈપીએસ બનવા સક્ષમ છીએ, પણ વિષમ આબોહવા અને કુદરતી પરિસ્થિતિ સાથે આતંકવાદ પણ ભળતા મારી જેવા અનેક આશાસ્પદ યુવાનોનાં સપનાં રોળાઈ જાય છે. હાલ તો અમે ટુરિસ્ટોના ગાઈડ તરીકે કામ કરીને ખપ પૂરતું કમાઈ લઈએ છીએ.’